สปส.ฟันกำไรเท่าแบงก์
ครึ่งปีฟาดไป1.7หมื่นล้านคาดทั้งปีทะลุ3หมื่นล้าน
11 ส.ค. 2554

ครึ่งปีฟาดไป1.7หมื่นล้านคาดทั้งปีทะลุ3หมื่นล้าน
สปส.โชว์กำไรครึ่งปีแรกถึง 1.7 หมื่นล้าน คาดว่าทั้งปีฟันไม่ต่ำกว่า 3 หมื่นล้าน ใกล้เคียงธนาคาร
แหล่งข่าวจากคณะกรรมการสำนักงานประกันสังคม (สปส.) เปิดเผยถึง ผลการดำเนินงานของกองทุนประกันสังคมในครึ่งปีแรกว่า มีผลตอบแทนจากการลงทุน 1.78 หมื่นล้านบาท ถือว่าน่าพอใจเมื่อเทียบกับขนาดสินทรัพย์ที่มีอยู่ทั้งหมด 8.33 แสนล้านบาท
สำหรับผลตอบแทนจากการลงทุนประกอบด้วย รายได้ดอกเบี้ยรับจากเงินฝาก พันธบัตร และหุ้นกู้ มีจำนวน 1.42 หมื่นล้านบาท รายได้จากเงินปันผลและกำไรจากการขายหลักทรัพย์จำนวน 3,609 ล้านบาท ซึ่งถือว่าสูงเมื่อเทียบกับช่วงเดียวกันของปีก่อน ซึ่งกองทุนได้รับผลตอบแทนแค่ 1.52 หมื่นล้านบาท ถือว่าเพิ่มขึ้น 2,608 ล้านบาท 
แหล่งข่าวเปิดเผยว่า คาดว่าทั้งปี สปส.น่าจะมีกำไรจากการลงทุนไม่ต่ำกว่า 3 หมื่นล้านบาท เนื่องจากแนวโน้มอัตราดอกเบี้ยปรับตัวสูงขึ้น
ทั้งนี้ เงินลงทุนทั้งหมด 8.33 แสนล้านบาท แบ่งเป็นเงินกองทุนกรณีสงเคราะห์บุตรและชราภาพ 7.12 แสนล้านบาท ซึ่งเป็นเงินออมของผู้ประกันตนกว่า 9.7 ล้านคนทั่วประเทศ และเงินกองทุนที่ดูแลผู้ประกันตน กรณีเจ็บป่วย ตาย ทุพพลภาพ คลอดบุตรอีก 6.54 หมื่นล้านบาท เงินกองทุนกรณีว่างงาน 5.57 หมื่นล้านบาท 
อย่างไรก็ตาม เพื่อความมั่นคง สปส.ได้แบ่งสัดส่วนเงินลงทุนในหลักทรัพย์ที่มีความมั่นคงสูง ได้แก่ พันธบัตรรัฐบาล พันธบัตรรัฐวิสาหกิจที่มีกระทรวงการคลังค้าประกัน เงินฝากธนาคาร และหุ้นกู้เอกชน 6.73 แสนล้านบาท ลงทุนในหลักทรัพย์ที่มีความเสี่ยง ได้แก่ ตราสารหนี้อื่นๆ หน่วยลงทุน และหุ้นสามัญ 1.59 แสนล้านบาท
ทั้งนี้ หากเปรียบเทียบผลการดำเนินงานของประกันสังคมที่มีขนาดสินทรัพย์ 8.33 แสนล้านบาท กับการดำเนินงานของธนาคารพาณิชย์ที่มีขนาดสินทรัพย์ใกล้เคียงกันถือว่าอยู่ในเกณฑ์ที่น่าพอใจ โดยหากเทียบกับธนาคารกสิกรไทยที่มีผลกำไรสุทธิในรอบ 6 เดือนนี้ 13,432 ล้านบาทถือว่าดีมาก แต่อาจจะน้อยกว่ากำไรสุทธิของธนาคารไทยพาณิชย์ที่มีกำไรสุทธิ 21,183 ล้านบาท และในปี 2553 ไทยพาณิชย์มีกำไรสุทธิ 24,206 ล้านบาท